**זכויותיהם של לסביות, הומוסקסואלים, טרנסג'נדרים וביסקסואלים (להט"ב) במדינת אינדיאנה שבארצות הברית** התקדמו במאה ה־21. זוגות חד־מיניים באינדיאנה מורשים לאמץ ילדים החל משנת 2006, ונישואים חד־מיניים חוקיים במדינה מאוקטובר 2014.

באפריל 2017 פסק בית המשפט הפדרלי השביעי לערעורים של ארצות הברית כי אפליה על רקע נטייה מינית אסורה בהתאם לחוק הפדרלי. כתוצאה מכך, אפליה על רקע נטייה מינית בתחום העבודה אינה חוקית באינדיאנה. עם זאת, קביעת בית המשפט אינה עוסקת באפליה על רקע זהות מגדרית, וחוקי אינדיאנה אוסרים אפליה כזו רק בעבודות ציבוריות של המדינה.

מעמדם של הומוסקסואלים ושל לסביות בחוק
-------------------------------------

מדינת אינדיאנה ביטלה את האיסור על פעילות מינית בין בני אותו המין בשנת 1977. גיל ההסכמה הוא 16, ללא קשר למגדרם או לנטייתם המינית של מקיימי יחסי המין.

הכרה בזוגיות חד־מינית
---------------------

### נישואים חד־מיניים

החל משנת 2004, מספר קבוצות באינדיאנה שהתנגדו לנישואים חד־מיניים פעלו לשינוי חוקת המדינה, כך שתאפשר נישואים בין גבר ואישה בלבד ותאסור נישואים בין בני אותו המין. בשנת 2010 הסנאט של אינדיאנה אישר את האיסור החוקתי על נישואים חד־מיניים ברוב של 38–10, אך בית הנבחרים של המדינה, שרובו היה דמוקרטי, דחה את ההצעה ולכן לא ניתן היה להמשיך לדון בסוגיה. לעומת זאת, בשנת 2011 שני בתי המחוקקים באינדיאנה נשלטו בידי המפלגה הרפובליקנית, והאיסור החוקתי על נישואים חד־מיניים עבר ברוב גדול הן בסנאט והן בבית הנבחרים.

החוק באינדיאנה מאפשר לבצע שינוי בחוקת המדינה רק בתנאי ששני בתי המחוקקים מאשרים אותו פעמיים, והרכב המחוקקים חייב להיות שונה בכל אחת מהפעמים שהשינוי מאושר. רק לאחר שהשינוי בחוקה מאושר פעמיים על ידי שני בתי המחוקקים, ניתן לקיים משאל עם שתוצאתו קובעת האם השינוי ייכנס לחוקה. כתוצאה מכך, אף על פי ששני בתי המחוקקים אישרו את האיסור החוקתי על נישואים חד־מיניים בשנת 2011, הדבר לא הספיק לצורך קיום משאל עם בסוגיה, משום שלשם כך בתי המחוקקים היו חייבים לאשר את השינוי בחוקה פעם נוספת בשנים 2013–2014.

אף על פי שחוקת אינדיאנה מעולם לא כללה איסור על נישואים חד־מיניים, נישואים כאלה לא היו חוקיים במדינה מכיוון שחוק משנת 1986 קבע שרק גבר ואישה יורשו להינשא בה.

ב־25 ביוני 2014 שופט מחוזי קבע שהאיסור על נישואים חד־מיניים באינדיאנה מפר את חוקת ארצות הברית. עם זאת, המדינה ערערה על קביעת השופט המחוזי. ב־6 באוקטובר 2014 בית המשפט העליון של ארצות הברית דחה את הערעור, וכתוצאה מכך נישואים חד־מיניים הפכו לחוקיים באינדיאנה.

### שותפות מקומית

**מחוזות וערים באינדיאנה שהעניקו הטבות של שותפות מקומית לזוגות חד־מיניים לפני שנישואים חד־מיניים הפכו לחוקיים בכל המדינה:**
  העיר הציעה הטבות של שותפות מקומית
  המחוז הציע הטבות של שותפות מקומית
  המחוז לא הציע הטבות של שותפות מקומית
לפני שנישואים חד־מיניים הפכו לחוקיים באינדיאנה, מספר ערים העניקו לזוגות חד־מיניים חלק מזכויות הנישואים במסגרת שותפות מקומית.

העיר בלומינגטון הציעה שותפות מקומית לעובדים שאינם נשואים החל משנת 1997. גם העיר כרמל אפשרה זאת.

ב־13 באוגוסט 2012 מועצת העיר של אינדיאנפוליס אישרה תקנה המאפשרת לכל העובדים בעיר ליהנות מזכויות נישואים המוענקות במסגרת שותפות מקומית. התקנה תקפה גם עבור כל העובדים בערים האחרות במחוז מריון (שבו נמצאת העיר אינדיאנפוליס). ראש העיר גרג באלרד חתם על התקנה ב־23 באוגוסט 2012, והיא נכנסה לתוקף ב־1 בינואר 2013.

אימוץ והורות
------------

חוקי אינדיאנה מתירים ללהט"בים יחידים לאמץ ילדים. בשנת 2006 בית המשפט לערעורים של אינדיאנה קבע שגם זוגות שאינם נשואים, כולל זוגות חד־מיניים, יורשו לאמץ ילדים. כמו כן, מספר בתי משפט מקומיים במדינה הכירו בזכותם של הומוסקסואלים ושל לסביות לאמץ את הילד הביולוגי של בן או בת זוגם.

בשנת 2005 בית המשפט לערעורים של אינדיאנה קבע פה אחד שזוג לסביות המעוניינות ללדת ילד באמצעות הפריה מלאכותית יוכרו כשתי אימהות חוקיות של הילד.

### תעודות לידה

ב־30 ביוני 2016 בית משפט מחוזי קבע שמדינת אינדיאנה חייבת לאפשר לזוגות חד־מיניים לרשום את שמותיהם בתעודות הלידה של ילדיהם. החלטה זו נקבעה לאחר ששמונה זוגות חד־מיניים במדינה הגישו תביעה משום שלא היה באפשרותם לרשום את שמותיהם בתור ההורים של ילדיהם בתעודות הלידה, מאחר שהטפסים אפשרו לרשום שם של אם ושם של אב בלבד. בינואר 2017 היועץ המשפטי לממשלה, קרטיס היל, ערער על ההחלטה בפני בית המשפט הפדרלי השביעי לערעורים של ארצות הברית.

טרנסג'נדריות ושינוי מגדר
------------------------

מצעד הגאווה באינדיאנפוליס, 2009
טרנסג'נדרים באינדיאנה מורשים לשנות את מגדרם החוקי לאחר קבלת הצהרה של רופא, שלפיה מבקש השינוי עבר טיפולים קליניים לשינוי מגדרו. כמו כן, ישנו צורך בצו של בית משפט המתיר לשנות את השם ואת המגדר. ניתוח לשינוי מין אינו נדרש לשם כך.

ב־12 בינואר 2017 ברוס בורדרס העלה הצעת חוק בבית הנבחרים של אינדיאנה, שנועדה למנוע מטרנסג'נדרים לשנות את מגדרם בתעודת הלידה. הארגון Freedom Indiana טען שהצעת החוק "שוללת את עצם קיומם של אנשים טרנסג'נדרים, את זהותם ואת האופן שבו הכירו את עצמם מעולם". יום לאחר מכן, סינדי קירצ'ופר (יושבת הראש הרפובליקנית של ועדת הבריאות הציבורית) סירבה לקיים דיון בהצעת החוק, ובכך למעשה דחתה אותה.

פשעי שנאה
---------

החל משנת 2003, מדינת אינדיאנה אוספת נתונים סטטיסטיים על פשעים שנעשו על רקע נטייה מינית. עם זאת, חוקי המדינה אינם מחשיבים פשעים כאלה לפשעי שנאה. גם זהות מגדרית אינה נכללת בחוק פשעי השנאה של אינדיאנה. אף על פי כן, חוק פשעי השנאה הפדרלי של ארצות הברית כולל פשעים שנעשו על רקע נטייה מינית או זהות מגדרית החל משנת 2009.

הגנה מפני אפליה
---------------

**מחוזות וערים באינדיאנה שבהם יש תקנות האוסרות אפליה על רקע נטייה מינית או זהות מגדרית בתחום העבודה:**
  החוק אוסר אפליה על רקע נטייה מינית או זהות מגדרית בהעסקת עובדים
  החוק אוסר אפליה על רקע נטייה מינית בכל מקומות העבודה, ואוסר אפליה על רקע זהות מגדרית בעבודות ציבוריות של הרשות המקומית
  החוק אוסר אפליה על רקע נטייה מינית או זהות מגדרית בעבודות ציבוריות של המדינה בלבד (אם כי בית המשפט הפדרלי השביעי לערעורים של ארצות הברית קבע שאפליה על רקע נטייה מינית אסורה בכל מקומות העבודה באינדיאנה)
בשנת 2004 מושל אינדיאנה, ג'ו קרנן, הוציא צו מנהלי המגן על עובדים ציבוריים במדינה מפני אפליה על רקע נטייה מינית או זהות מגדרית. בשנת 2005 המושל מיץ' דניאלס הוסיף את המונחים "נטייה מינית" ו"זהות מגדרית" לרשימת הקבוצות המוגנות בחוק שוויון ההזדמנויות של המדינה.

בשנת 2013 קים היילי תבעה את המכללה הקהילתית לטכנולוגיה בעיר סאות בנד, בטענה שלא קיבלה קידום ושפוטרה מעבודתה בשל נטייתה המינית. בית המשפט הפדרלי השביעי לערעורים של ארצות הברית קיים דיונים בסוגיה בנובמבר 2016, והדיונים התמקדו בשאלה האם המילה "מין" בחוק זכויות האזרח כוללת גם נטייה מינית. ב־4 באפריל 2017 בית המשפט קבע שחוק זכויות האזרח אוסר אפליה על רקע נטייה מינית בהעסקת עובדים. המכללה הקהילתית לטכנולוגיה הודיעה שלא תגיש ערעור נגד ההחלטה. קביעה זו היוותה תקדים לבתי המשפט במדינות אילינוי, אינדיאנה וויסקונסין, ומשמעות הדבר היא שאפליה על רקע נטייה מינית בהעסקת עובדים אסורה במדינות האלה (באילינוי ובוויסקונסין כבר היו חוקים האוסרים אפליה כזו, ולכן קביעת בית המשפט השפיעה בפועל רק על מדינת אינדיאנה). הקמפיין לזכויות אדם בירך על החלטת בית המשפט, וציין ש"פסק הדין שהתקבל היום הוא ניצחון מונומנטלי עבור ההגינות במקומות העבודה ועבור חירותם של לסביות, הומואים וביסקסואלים אמריקאים שחששו לאבד את עבודתם רק בגלל מי שהם אוהבים".

במספר מחוזות וערים באינדיאנה ישנן תקנות האוסרות אפליה על רקע נטייה מינית או זהות מגדרית בתחום העבודה:

* מחוזות: ונדרבורג, טיפקאנו, מונרו ומריון;
* ערים: אוונסוויל, אינדיאנפוליס, אנדרסון, בלומינגטון, האמונד, וסט לאפייט, ולפראיסו, טרה הוט, כרמל, לאפייט, מאנסי, מונסטר, מישיגן סיטי, ניו אלבני, סאות בנד, ציונסוויל, קולומבוס וקוקומו.

כמו כן, במחוז לייק וכן בערים פורט ויין ווייטסטאון ישנן תקנות האוסרות אפליה על רקע נטייה מינית בהעסקת עובדים, אך אין תקנות האוסרות אפליה על רקע זהות מגדרית במקומות עבודה פרטיים.

### סירוב לספק שירותים מסיבות דתיות

ב־26 במרץ 2015 מושל אינדיאנה, מייק פנס, חתם על חוק המאפשר לחברות ולעסקים לסרב להעניק שירותים ללקוחות אם הדבר מפר את אמונתם הדתית. החוק עורר מחלוקת ציבורית, עקב החשש שיאפשר לחברות ולעסקים לסרב להעניק שירותים להומוסקסואלים וללסביות בשל נטייתם המינית. מספר חברות, ארגונים ואנשי עסקים, בהם ארגון NCAA, מנכ"ל אפל טים קוק וחברת המשחקים הדיגיטליים ג'ן קון, מתחו ביקורת חריפה נגד החוק. החברה Salesforce.com הודיעה שהיא תבטל את תוכניותיה להרחיב את עסקיה באינדיאנה בשל העברת החוק. הכנסייה הנוצרית ביקרה אף היא את החוק.

אלפי אנשים מחו באינדיאנפוליס נגד החוק, בטענה שהוא מאפשר להפלות להט"בים. כתוצאה מהמחאה ומהגינויים שהחוק ספג מחברות ומעסקים, הוא שוּנה ב־2 באפריל 2015 כך שיבהיר שאינו מהווה לגיטימציה לאפליה על רקע נטייה מינית או זהות מגדרית.

דעת קהל
-------

סקר שנערך בשנת 2017 על ידי המכון הציבורי לחקר דת (PRRI) מצא ש־58% מתושבי אינדיאנה תומכים בנישואים חד־מיניים, בעוד ש־34% מתנגדים ו־9% לא בטוחים או מחזיקים בעמדה נייטרלית.

אותו הסקר מצא ש־66% מתושבי אינדיאנה תומכים בחוקים האוסרים אפליה על רקע נטייה מינית או זהות מגדרית, בעוד ש־25% מתנגדים לחוקים כאלה. זאת ועוד, הסקר מצא ש־54% מהתושבים סבורים שאין לאפשר לעסקים לסרב להעניק שירותים להומוסקסואלים וללסביות מטעם אמונה דתית, בעוד ש־37% סבורים שיש לאפשר לעסקים לעשות זאת.

טבלת סיכום
----------

|  |  |
| --- | --- |
| הומוסקסואליות ולסביוּת חוקיות |  (משנת 1977) |
| גיל ההסכמה שווה |  |
| חוקים נגד אפליה בהעסקת עובדים | / (אפליה על רקע נטייה מינית אסורה בכל מקומות העבודה משנת 2017, ואפליה על רקע זהות מגדרית אסורה במקומות עבודה ציבוריים של המדינה בלבד. במחוזות ובערים מסוימים ישנם חוקים נוספים האוסרים אפליה.) |
| נישואים חד־מיניים |  (משנת 2014) |
| התרת אימוץ ללהט"בים יחידים |  |
| התרת אימוץ ילד של בן או בת הזוג |  |
| התרת אימוץ לזוגות חד־מיניים |  (משנת 2006) |
| גישה להפריה חוץ־גופית עבור זוגות לסביות |  (משנת 2005) |
| זכות לשינוי המגדר החוקי |  |
| טיפולי המרה אסורים עבור קטינים |  |

הערות שוליים
------------

1. 1 2 3  Changing Name and Gender Markers on Legal Documents, באתר Indiana Transgender Network‏, 25 בפברואר 2015
2. 1 2 3 4  Seventh Circuit Extends Title VII to Sexual Orientation, באתר taftlaw.com‏, 7 באפריל 2017
3. 1 2 3 4  'Sexual orientation' policy remains sore spot for Ind. governor, באתר bpnews.net‏, 5 באוגוסט 2005
4. 1 2 3 4  Indiana counties begin issuing marriage licenses to same-sex couples, באתר fox59.com‏, 6 באוקטובר 2014
5. 1 2 3 4  An overview of same-sex adoption in Indiana, באתר cpwglaw.com
6. 1 2  Indiana Statutory Rape Laws, באתר criminaldefenselawyer.com
7. ↑  Indiana State Senate to take action on marriage amendment, באתר LGBTQ Nation‏, 15 בינואר 2010
8. ↑  Marriage Discrimination Amendment Dies in State Legislature, באתר Indiana Equality
9. ↑  Senate OKs constitutional ban on gay marriage, civil unions, באתר nwitimes.com‏, 29 במרץ 2011
10. ↑  All Of The Gay Marriages: This Week’s Roundup, באתר autostraddle.com‏, 30 במרץ 2011
11. ↑  Entry on Cross-Motions for Summary Judgment
12. ↑  Indianapolis council OKs domestic partner benefits, באתר wthr.com‏, 14 באוגוסט 2012
13. ↑  Indiana legislature rules in favor of lesbian couples using donor insemination, באתר ivf1.com‏, 4 בפברואר 2005
14. ↑  Same-sex couples win birth certificate lawsuit, באתר indystar.com‏, 30 ביוני 2016
15. ↑  Same-sex Indiana couple celebrates birth certificate win, באתר thestarpress.com‏, 31 ביולי 2016
16. ↑  State appeals ruling on parental rights for same-sex couples, באתר indystar.com‏, 31 בינואר 2017
17. ↑  Bill Would Stop Trans People from Changing Sex on Birth Certificates, באתר Law & Crime‏, 13 בינואר 2017
18. ↑  Republican quashes anti-transgender bill, באתר indystar.com‏, 13 בינואר 2017
19. ↑  Republican Lawmaker Makes Surprise Showing Of LGBT Support, Blocks Anti-Trans Bill, באתר newnownext.com‏, 16 בינואר 2017
20. ↑  Obama signs hate crimes bill into law, באתר CNN‏, 28 באוקטובר 2009
21. ↑  Ruling Affirms Civil Rights Laws Protect Employees from Discrimination Based on Sexual Orientation, באתר הקמפיין לזכויות אדם, 4 באפריל 2017
22. ↑  Vanderburgh County adds LGBT to anti-discrimination rules, באתר courierpress.com‏, 21 במרץ 2017
23. ↑  Lafayette, Tippecanoe County Leaders Move To Enact Transgender Protections, באתר wbaa.org‏, 7 בספטמבר 2016
24. 1 2 3 4 5 6  Cities and Counties with Non-Discrimination Ordinances that Include Gender Identity, באתר הקמפיין לזכויות אדם
25. ↑  Anderson joins Indiana cities protecting LGBT rights, באתר indystar.com‏, 24 בדצמבר 2015
26. ↑  Hammond Passes Non-discrimination Ordinance Protecting LGBT Hoosiers, באתר Freedom Indiana‏, 21 באפריל 2015
27. ↑  West Lafayette Human Relations Commission, באתר westlafayette.in.gov
28. ↑  Valparaiso Approves LGBT Non-Discrimination Ordinance, באתר Indiana Public Media‏, 24 במאי 2016
29. 1 2 3 4 5  How local LGBT anti-discrimination laws vary in Indiana, באתר indystar.com‏, 23 בספטמבר 2015
30. ↑  Carmel narrowly passes LGBT protections, באתר indystar.com‏, 5 באוקטובר 2015
31. ↑  Lafayette adds gender identity protection, באתר jconline.com‏, 6 בספטמבר 2016
32. ↑  Munster's human rights ordinance adopted, באתר nwitimes.com‏, 26 באפריל 2016
33. ↑  Chapter 66 - HUMAN RELATIONS | Code of Ordinances | Michigan City, IN | Municode Library
34. ↑  Who knew? New Albany more progressive than most of Kentucky as it (very quietly) passes gay-rights law, באתר Insider Louisville‏, 16 בינואר 2013
35. ↑  Kokomo mayor signs LGBT protections ordinance, 5-4, באתר wthr.com‏, 14 במרץ 2016
36. 1 2  Employment Discrimination Based on Sexual Orientation and Gender Identity in Indiana (עמוד 7), באתר The Williams Institute‏, אוגוסט 2017
37. ↑  Gov. Mike Pence signs 'religious freedom' bill in private, באתר indystar.com‏, 25 במרץ 2015
38. ↑  NCAA 'concerned' over Indiana law that allows biz to reject gays, באתר CNN‏, 26 במרץ 2015
39. ↑  Tim Cook: Pro-discrimination ‘religious freedom’ laws are dangerous, באתר וושינגטון פוסט, 29 במרץ 2015
40. ↑  Gen Con Threatens To Take Popular Convention, And Millions, Out Of Indiana Over Religious Freedom Bill, באתר הפינגטון פוסט, 25 במרץ 2015
41. ↑  Salesforce boycotts Indiana over fear of LGBT discrimination, באתר Fortune‏, 26 במרץ 2015
42. ↑  Indiana’s Religious Freedom Restoration Act Is Bad for Business, באתר Center for American Progress‏, 31 במרץ 2015
43. ↑  Thousands march in Indiana to protest law seen targeting gays, באתר רויטרס, 29 במרץ 2015
44. ↑  Gov. Mike Pence signs RFRA fix, באתר indystar.com‏, 1 באפריל 2015
45. ↑  Public opinion on same-sex marriage by state: Indiana, באתר המכון הציבורי לחקר דת (PRRI)
46. ↑  Public opinion on LGBT nondiscrimination laws by state: Indiana, באתר המכון הציבורי לחקר דת (PRRI)
47. ↑  Public opinion on religiously based refusals to serve gay and lesbian people by state: Indiana, באתר המכון הציבורי לחקר דת (PRRI)

| זכויות להט"ב בארצות הברית |
| --- |
| מדינות | אוהיו • אוקלהומה • אורגון • איווה • איידהו • אילינוי • אינדיאנה • אלבמה • אלסקה • אריזונה • ארקנסו • ג'ורג'יה • דלאוור • דקוטה הדרומית • דקוטה הצפונית • הוואי • וושינגטון • ויומינג • ויסקונסין • וירג'יניה • וירג'יניה המערבית • ורמונט • טנסי • טקסס • יוטה • לואיזיאנה • מונטנה • מיזורי • מיין • מינסוטה • מיסיסיפי • מישיגן • מסצ'וסטס • מרילנד • נבדה • נברסקה • ניו ג'רזי • ניו המפשייר • ניו יורק • ניו מקסיקו • פלורידה • פנסילבניה • קולורדו • קונטיקט • קליפורניה • קנזס • קנטקי • קרוליינה הדרומית • קרוליינה הצפונית • רוד איילנד |  |
| מחוז פדרלי | וושינגטון די. סי. |
| טריטוריות | איי הבתולה של ארצות הברית • איי מריאנה הצפוניים • גואם • סמואה האמריקנית • פוארטו ריקו |
| לקטגוריה • לפורטל |